**Beretning Jyllinge Minigolf Klub vedr. 2018**

Det var med stor sorg, at vi i her i januar mistede en af vores aktive bestyrelsesmedlemmer, Erling. Erling var et kæmpe aktiv både for minigolfen og Spraglehøjgaard. På sin stilfærdige måde løste han mange opgaver og vil blive savnet meget. Ære være Erlings minde.

Det har heller ikke i 2018 skortet på udfordringer. Levering af banerne blev udskudt fra sidst i maj til sidst i juni idet vi kunne se at det tog længere tid at gøre gruslag klar og lægge de i alt 2040 fliser. Vi var færdige til den planlagte levering i juni, men så kom unionen med forslag om, at levere nogle andre baner end dem vi havde fået tegninger på. De skulle være i en bedre stand. Der skulle laves en del om på anlægget og de ville ikke komme til at ligge pænt på fliseunderlaget, så bestyrelsen holdt fast i, at vi ville have de oprindelig tilbudte baner. Efter tovtrækkeri gik man ind på at levere de planlagte baner, men vi kunne så først få dem den 21. august. Banerne ligger nu fint og vi nåede at male den sorte indvendige kant og alt det røde. Den øverste kant måtte vente til foråret p.g.a vejret. Unionen bekostede lægning af den nye filt, som nåede at blive færdig i efteråret. Der skal et bræt forneden, idet banerne har ligget på grus og nu ligger på fliser, så de måtte klodses op. Der blev derved fri adgang for blade o.lign. Der er også lidt reparationer idet det er brugte baner, og så skal der laves nye forhindringer. Så der er rigeligt at tage fat på i foråret 2019, så vi kan blive færdige til indvielsen den 11. maj kl. 14, hvor borgmesteren har sagt ja til at komme.

Vi rensede for ukrudt mellem banerne og nåede i efteråret, godt nok lidt sent, at få sået græs. Vi mangler stykkerne rundt om banerne, men så snart vi kan komme i jorden går vi i gang. Det kunne vi godt tænke os at få hjælp til. Siden på laden ind mod banerne har fået nye stålplader, så den ser pænere ud. Der er ved at blive opsat tagrender på stykket.

Gode råd var dyre, da vi fik en entreprenør regning på 100.000 kr. Og kun havde afsat 30.000 kr. Vi søgte kommunen om at dække differencen, og det lykkedes ved en meget ekstraordinær bevilling at få dækket differencen, Så stor tak til Roskilde kommune, idet de også hjalp os med den ekstra udgift vi fik til de ekstra mange fliser.

Vi har deltaget i Jyllinge Festival, hvilket var en stor succes. Vi havde lånt nogle prøvebaner af unionen som blev opsat i et telt. Det var en meget velbesøgt stand og vi fik kontakt til nogle unge mennesker, som glæder sig meget til at komme og spille. De går i 7.S på Baunehøjskolen, og vi har lovet klassen, at de må sælge kaffe og kage til indvielsen, så de kan spare sammen til en lejrtur i 9. klasse.

Så har vi igen i 2018 deltaget i Roskilde Kommunes frivilligheds dag som altid er en dejlig aften.

I november holdt vi en godt besøgt medlemsaften, hvor Jannick Skov fortalte om de mange forskellige boldes funktioner. Det er en hel videnskab.

Vi har indgået en sponsoraftale med Arbejdernes Landsbank, og afventer i øjeblikket prøvetryk på de trøjer de har sponseret. Udover et beløb har de også sponseret nye numre til banerne. Det er også lykkedes at få tilskud til indkøb af køller fra Lions, beløbet er ikke med i regnskabet, da de først indgået i år.

Marketingschefen i Arbejdernes Landsbank har lovet at være behjælpelig med at udarbejde sponsoraftale-koncepter og være behjælpelig i starten.

Vi er i øjeblikket ved at få lavet en hjemmeside, så vi kan give informationer den vej. Vi har i den forbindelse oprettet en email og et telefon nr. til klubben, så det ikke er min private der fremover skal bruges. I vil få en mail, når det hele er på plads.

Ifølge persondataloven, skal foreninger udarbejde en persondata politik. Den er udarbejdet, så hvis I ønsker den, kan I rekvirere den hos mig. Den vil selvfølgelig komme på hjemmesiden.

Tak til bestyrelse og andre der været os behjælpelig i løbet af året for ihærdigt og godt samarbejde.

På bestyrelsens vegne

Lis Humle Jørgensen, formand

28. februar 2019

På bestyrelsens vegne

Lis Humle Jørgensen

28. februar 2019